title: A Bizottság (EU) 2021/365 végrehajtási rendelete (2021. február 26.) a hipoklórossavból felszabaduló aktív klór 1. terméktípusba tartozó biocid termékekben felhasználható hatóanyagként történő jóváhagyásáról (EGT-vonatkozású szöveg)

text:
                  2021.3.1.

                  HU

                  Az Európai Unió Hivatalos Lapja

                  L 70/9

         A BIZOTTSÁG (EU) 2021/365 VÉGREHAJTÁSI RENDELETE
         (2021. február 26.)
         a hipoklórossavból felszabaduló aktív klór 1. terméktípusba tartozó biocid termékekben felhasználható hatóanyagként történő jóváhagyásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 9. cikke (1) bekezdésének a) pontjára,
         mivel:

                     (1)

                     2007. július 31-én Szlovákia illetékes hatóságához (a továbbiakban: értékelő illetékes hatóság) a 98/8/EK európai parlamenti és tanácsi irányelv (2) 11. cikke (1) bekezdésének megfelelően kérelem érkezett a hipoklórossavból felszabaduló aktív klór hatóanyagnak az említett irányelv I. mellékletébe történő felvétele iránt a szóban forgó irányelv V. melléklete szerinti 1. terméktípusba (humán-egészségügy) tartozó biocid termékekben történő felhasználás céljából, amely terméktípus megfelel az 528/2012/EU rendelet V. mellékletében meghatározott 1. terméktípusnak.

                     (2)

                     2010. november 19-én az értékelő illetékes hatóság a 98/8/EK irányelv 11. cikke (2) bekezdésének megfelelően benyújtotta az értékelő jelentést és következtetéseit a Bizottságnak.

                     (3)

                     A biocid termékekkel foglalkozó bizottság 2020. június 16-án elfogadta az Európai Vegyianyag-ügynökség (a továbbiakban: Ügynökség) véleményét (3), amelynek során figyelembe vette az értékelő illetékes hatóság következtetéseit.

                     (4)

                     Az említett vélemény szerint az 1. terméktípusba tartozó, hipoklórossavból felszabaduló aktív klórt tartalmazó biocid termékek – a felhasználásukra vonatkozó bizonyos előírások és feltételek betartása esetén – várhatóan megfelelnek a 98/8/EK irányelv 5. cikkében meghatározott követelményeknek.

                     (5)

                     Figyelembe véve az Ügynökség véleményét, helyénvaló jóváhagyni a hipoklórossavból felszabaduló aktív klórnak az 1. terméktípusba tartozó biocid termékek hatóanyagaként az említett előírások és feltételek betartása mellett történő felhasználását.

                     (6)

                     Az ebben a rendeletben előírt intézkedések összhangban vannak a biocid termékekkel foglalkozó állandó bizottság véleményével,

               ELFOGADTA EZT A RENDELETET:

            1. cikk
            A Bizottság jóváhagyja, hogy a hipoklórossavból felszabaduló aktív klórt az 1. terméktípusba tartozó biocid termékekben – a mellékletben szereplő előírások és feltételek betartása mellett – hatóanyagként felhasználják.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. február 26-án.

                  a Bizottság részéről

                  az elnök

               Ursula VON DER LEYEN

            (1)  HL L 167., 2012.6.27., 1. o.

            (2)  Az Európai Parlament és a Tanács 98/8/EK irányelve (1998. február 16.) a biocid termékek forgalomba hozataláról (HL L 123., 1998.4.24., 1. o.).

            (3)  A biocid termékekkel foglalkozó bizottság véleménye a hipoklórossavból felszabaduló aktív klór hatóanyag jóváhagyása iránti kérelemről, terméktípus: 1., ECHA/BPC/255, elfogadás időpontja: 2020. június 16.

            MELLÉKLET

                        Közhasználatú név

                        IUPAC-név
                        Azonosító szám

                        A hatóanyag minimális tisztasági foka  (1)

                        Jóváhagyás dátuma

                        Jóváhagyás lejárta

                        Terméktípus

                        Egyedi feltételek

                        Hipoklórossavból felszabaduló aktív klór

                        IUPAC-név: Hipoklórossav
                        EK-szám: 232-232-5
                        CAS-szám: 7790-92-3

                        Az aktív klórt kibocsátó hipoklórossav (száraz tömegként legalább 90,87 tömegszázalék) specifikációja.
                        3,0–7,4 pH-értéknél a hipoklórossav a domináns anyag.

                        2021. július 1.

                        2031. június 30.

                        1.

                        A termék értékelése során különös figyelmet kell fordítani az engedélyezés iránti kérelemben foglalt olyan felhasználásokhoz kapcsolódó expozíciókra, kockázatokra és hatékonyságra, amelyekre a hatóanyag uniós szinten folytatott kockázatértékelése nem terjedt ki.

               (1)  Az ebben az oszlopban jelzett tisztaság az értékelt hatóanyag minimális tisztasági fokának felel meg. A forgalomba hozott termékben lévő hatóanyag ezzel megegyező, de ettől eltérő tisztaságú is lehet, ha az értékelt hatóanyaggal technikailag bizonyítottan egyenértékű.


title: A Bizottság (EU) 2021/367 végrehajtási rendelete (2021. március 1.) a Saccharomyces cerevisiae CNCM I-4407 készítmény tenyészborjak takarmány-adalékanyagaként történő engedélyezésének megújításáról (az engedély jogosultja az S.I. Lesaffre) és a 883/2010/EU rendelet hatályon kívül helyezéséről (EGT-vonatkozású szöveg)

text:
                  2021.3.2.

                  HU

                  Az Európai Unió Hivatalos Lapja

                  L 71/1

         A BIZOTTSÁG (EU) 2021/367 VÉGREHAJTÁSI RENDELETE
         (2021. március 1.)
         a Saccharomyces cerevisiae CNCM I-4407 készítmény tenyészborjak takarmány-adalékanyagaként történő engedélyezésének megújításáról (az engedély jogosultja az S.I. Lesaffre) és a 883/2010/EU rendelet hatályon kívül helyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
         mivel:

                     (1)

                     Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, valamint az engedélyek megadásának vagy megújításának feltételeiről és eljárásairól.

                     (2)

                     A korábban Saccharomyces cerevisiae NCYC Sc47 néven azonosított Saccharomyces cerevisiae CNCM I-4407 takarmány-adalékanyagot a 883/2010/EU bizottsági rendelet (2) 10 évre engedélyezte tenyészborjak takarmány-adalékanyagaként.

                     (3)

                     Az 1831/2003/EK rendelet 14. cikkének megfelelően a Saccharomyces cerevisiae CNCM I-4407 takarmány-adalékanyagként való engedélyezésére vonatkozó engedély jogosultja kérelmet nyújtott be a tenyészborjak engedélyének megújítására, kérelmezve, hogy az adalékanyagot az „állattenyésztésben alkalmazott adalékanyagok” kategóriába sorolják. A kérelemhez mellékelték az említett rendelet 14. cikkének (2) bekezdésében előírt adatokat és dokumentumokat.

                     (4)

                     Az Európai Élelmiszerbiztonsági Hatóság (a továbbiakban: Hatóság) 2020. május 25-i véleményében (3) azt a következtetést vonta le, hogy a kérelmező bizonyítékot szolgáltatott arra vonatkozóan, hogy az adalékanyag megfelel az engedélyezés jelenlegi feltételeinek. A Hatóság arra a következtetésre jutott, hogy a Saccharomyces cerevisiae CNCM I-4407 készítmény nincs káros hatással sem az állatok egészségére, sem a fogyasztók biztonságára, sem pedig a környezetre. A Hatóság továbbá arra a következtetésre jutott, hogy az adalékanyag nem bőr- vagy szemirritáló hatású, és adatok hiányában nem lehet következtetéseket levonni az adalékanyag bőrszenzibilizáló hatására vonatkozóan. A Bizottság ezért úgy véli, hogy megfelelő óvintézkedéseket kell hozni az emberi egészségre, különösen az adalékanyag felhasználóira gyakorolt káros hatások megelőzése érdekében. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést.

                     (5)

                     A Saccharomyces cerevisiae CNCM I-4407 készítmény értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó adalékanyagra megadott engedélyt meg kell újítani.

                     (6)

                     A Saccharomyces cerevisiae CNCM I-4407 készítmény takarmány-adalékanyagként való engedélyezésének megújítása következtében a 883/2010/EU rendeletet hatályon kívül kell helyezni.

                     (7)

                     Mivel semmilyen biztonsági ok nem indokolja a Saccharomyces cerevisiae CNCM I-4407 készítmény engedélyezési feltételeire vonatkozó módosítások azonnali alkalmazását, helyénvaló átmeneti időszakot biztosítani az érdekelt felek számára, hogy felkészülhessenek az engedélyezés megújításából adódó új követelmények teljesítésére.

                     (8)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Az engedély megújítása
            A mellékletben meghatározott, az „állattenyésztésben alkalmazott adalékanyagok” adalékanyag-kategóriába és a „bélflóra-stabilizálók” funkcionális csoportba tartozó adalékanyagra megadott engedély a mellékletben meghatározott feltételek mellett megújításra kerül.

            2. cikk
            Átmeneti időszak

               (1)   A mellékletben szereplő adalékanyag és az azt tartalmazó előkeverékek, amelyeket 2021. szeptember 22. előtt állítottak elő és címkéztek fel a 2021. március 22. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és használhatók.

               (2)   A mellékletben meghatározott adalékanyagot tartalmazó azon takarmánykeverékek és takarmány-alapanyagok, amelyeket 2022. március 22. előtt állítottak elő és címkéztek fel a 2021. március 22. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és használhatók, amennyiben azokat élelmiszer-termelő állatok takarmányozására szánják.

            3. cikk
            Hatályon kívül helyezés
            A 883/2010/EU rendelet hatályát veszti.

            4. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 1-jén.

                  a Bizottság részéről

                  az elnök

               Ursula VON DER LEYEN

            (1)  HL L 268., 2003.10.18., 29. o.

            (2)  A Bizottság 883/2010/EU rendelete (2010. október 7.) a Saccharomyces cerevisiae NCYC Sc 47 tenyészborjak takarmány-adalékanyagaként való új felhasználásának engedélyezéséről (az engedély jogosultja: Société industrielle Lesaffre) (HL L 265., 2010.10.8., 1. o.).

            (3)  EFSA Journal 2020;18(6):6167.

            MELLÉKLET

                        Az adalékanyag azonosító száma

                        Az engedély jogosultjának neve

                        Adalékanyag

                        Összetétel, kémiai képlet, leírás, analitikai módszer

                        Állatfaj vagy -kategória

                        Maximális életkor

                        Legkisebb tartalom

                        Legnagyobb tartalom

                        Egyéb rendelkezések

                        Az engedély lejárta

                        CFU/kg 12 %-os nedvességtartalmú teljes értékű takarmányban

                           Kategória: állattenyésztésben alkalmazott adalékanyagok. Funkcionális csoport: bélflóra-stabilizálók

                        4b1702

                        S.I. Lesaffre

                           Saccharomyces cerevisiae CNCM I-4407

                           Az adalékanyag összetétele

                           Saccharomyces cerevisiae CNCM I-4407 készítmény, legalább 5 × 109 CFU/g tartalommal
                        Szilárd formában

                        Tenyészborjak

                        –

                        1,5 × 109

                        –

                                    1.

                                    Az adalékanyag és az előkeverékek használati utasításában fel kell tüntetni a tárolási feltételeket és a hőkezeléssel szembeni stabilitást.

                                    2.

                                    A takarmányipari vállalkozóknak munkafolyamatokat és szervezeti intézkedéseket kell meghatározniuk az adalékanyag és az előkeverékek felhasználói számára a használatból fakadó lehetséges kockázatok kezelésére. Ha a kockázatokat e folyamatokkal vagy intézkedésekkel nem lehet kiküszöbölni vagy minimálisra csökkenteni, akkor az adalékanyagot és az előkeverékeket egyéni védőeszközzel kell használni.

                        2031.3.22.

                           A hatóanyag jellemzése

                        Életképes, szárított Saccharomyces cerevisiae CNCM I-4407 sejtek

                           Analitikai módszer
                            (1)

                        Számlálás: élesztőkivonat-dextróz-klóramfenikol
                        agart alkalmazó
                        lemezöntéses módszer (EN 15789).
                        Azonosítás: polimeráz láncreakció (PCR) módszer (CEN/TS
                        15790.)

               (1)  Az analitikai módszerek részletes leírása a referencialaboratórium honlapján található:https://ec.europa.eu/jrc/en/eurl/feed-additives/evaluation-reports.


title: A Bizottság (EU) 2021/368 végrehajtási rendelete (2021. március 1.) az „Aero-Sense Aircraft Insecticide ASD” egyedi biocid termék uniós engedélyezéséről (EGT-vonatkozású szöveg)

text:
                  2021.3.2.

                  HU

                  Az Európai Unió Hivatalos Lapja

                  L 71/4

         A BIZOTTSÁG (EU) 2021/368 VÉGREHAJTÁSI RENDELETE
         (2021. március 1.)
         az „Aero-Sense Aircraft Insecticide ASD” egyedi biocid termék uniós engedélyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 44. cikke (5) bekezdésének első albekezdésére,
         mivel:

                     (1)

                     2018. február 2-án az Aero-Sense NV az 528/2012/EU rendelet 43. cikkének (1) bekezdésével összhangban kérelmet nyújtott be egy, a rendelet V. melléklete szerinti 18. terméktípushoz tartozó, „Aero-Sense Aircraft Insecticide ASD” elnevezésű egyedi biocid termék engedélyezése iránt, amelyhez írásbeli megerősítést mellékelt arról, hogy az illetékes belga hatóság vállalta a kérelem értékelését. A kérelem BC-DX037393-17 ügyszámon került bejegyzésre a biocid termékek nyilvántartásába.

                     (2)

                     Az „Aero-Sense Aircraft Insecticide ASD” hatóanyaga az 1R-transz-fenotrin amely szerepel az engedélyezett hatóanyagoknak az 528/2012/EU rendelet 9. cikkének (2) bekezdésében említett uniós jegyzékében.

                     (3)

                     2020. május 7-én az értékelő illetékes hatóság az 528/2012/EU rendelet 44. cikke (1) bekezdésének megfelelően benyújtotta értékelési jelentését, valamint értékelésének következtetéseit az Európai Vegyianyag-ügynökséghez (a továbbiakban: Ügynökség).

                     (4)

                     2020. július 2-án az Ügynökség az 528/2012/EU rendelet 44. cikke (3) bekezdésének megfelelően benyújtotta a Bizottsághoz véleményét (2), az „Aero-Sense Aircraft Insecticide ASD” biocid termék jellemzői összefoglalójának tervezetét és az egyedi biocid termékre vonatkozó végleges értékelési jelentést.

                     (5)

                     Véleményében az Ügynökség arra a következtetésre jutott, hogy az „Aero-Sense Aircraft Insecticide ASD” biocid termékre az 528/2012/EU rendelet 42. cikke (1) bekezdésével összhangban uniós engedély adható, és a termékre vonatkozóan – feltéve, hogy megfelel a termékjellemzők összefoglalójának tervezetében foglaltaknak – teljesülnek a rendelet 19. cikkének (1) bekezdésében meghatározott feltételek.

                     (6)

                     2020. augusztus 4-én az Ügynökség az 528/2012/EU rendelet 44. cikke (4) bekezdésének megfelelően az Unió valamennyi hivatalos nyelvén benyújtotta a Bizottsághoz a termékjellemzők összefoglalójának tervezetét.

                     (7)

                     A Bizottság egyetért az Ügynökség véleményével, ezért úgy ítéli meg, hogy helyénvaló a „Aero-Sense Aircraft Insecticide ASD” uniós engedélyezése.

                     (8)

                     Az ebben a rendeletben előírt intézkedések összhangban vannak a biocid termékekkel foglalkozó állandó bizottság véleményével,

               ELFOGADTA EZT A RENDELETET:

            1. cikk
            Az Aero-Sense NV az EU-0024297-0000 engedélyszámon uniós engedélyt kap az „Aero-Sense Aircraft Insecticide ASD” egyedi biocid terméknek a biocid termék jellemzőinek a mellékletben szereplő összefoglalójával összhangban történő forgalmazására és felhasználására.
            Az uniós engedély 2021. március 22-től 2031. február 28-ig érvényes.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 1-jén.

                  a Bizottság részéről

                  az elnök

               Ursula VON DER LEYEN

            (1)  HL L 167., 2012.6.27., 1. o.

            (2)  Az ECHA 2020. június 17-i véleménye az „Aero-Sense Aircraft Insecticide ASD” uniós engedélyezéséről (ECHA/BPC/262/2020), https://echa.europa.eu/bpc-opinions-on-union-authorisation

            MELLÉKLET
            A biocid termék jellemzőinek összefoglalója
            Aero-Sense Aircraft Insecticide ASD
            18. terméktípus – Rovarölő és atkaölő szerek, valamint más ízeltlábúak elleni védekezésre használt szerek (Kártevők elleni védekezésre használt szerek)
            Engedélyszám: EU-0024297-0000
            R4BP eszközszám: EU-0024297-0000
            1.   ADMINISZTRATÍV INFORMÁCIÓK

            1.1.   A termék kereskedelmi neve(i)

                        Kereskedelmi név

                        Aero-Sense Aircraft Insecticide ASD

                  1.2.   Engedélyes

                        Az engedélyes neve és címe

                        Név

                        Aero-Sense NV

                        Cím

                        Schaapbruggestraat 50, 8800 Roeselare, Belgium

                        Engedélyszám

                        EU-0024297-0000

                           R4BP eszközszám

                        EU-0024297-0000

                        Az engedélyezés dátuma

                        2021. március 22.

                        Az engedély léjáratának dátuma

                        2031. február 28.

                  1.3.   A termék gyártója (gyártói)

                        A gyártó neve

                        Volcke Aerosol Connection

                        A gyártó címe

                        Industrielaan 15, 8520 Kuurne Belgium

                        Gyártási helyek

                        Industrielaan 15, 8520 Kuurne Belgium

                        A gyártó neve

                        Envasado Xiomara, S.L.

                        A gyártó címe

                        Polígono Industrial La Torrecilla Chica, 6, 45220 Yeles – Toledo Spanyolország

                        Gyártási helyek

                        Polígono Industrial La Torrecilla Chica, 6, 45220 Yeles – Toledo Spanyolország

                        A gyártó neve

                        Aero-Sense NV

                        A gyártó címe

                        Kachtemsestraat 289, 8800 Roeselare Belgium

                        Gyártási helyek

                        Kachtemsestraat 289, 8800 Roeselare Belgium

                  1.4.   A hatóanyag(ok) gyártója/gyártói

                        Hatóanyag

                        1R-transz-fenotrin

                        A gyártó neve

                        Endura S.p.A

                        A gyártó címe

                        Viale Pietro Pietramellara 5, 40121 Bologna Olaszország

                        Gyártási helyek

                        39 Wenfeng Road, 225009 Jangcsou, Csiangszu Kína

                  2.   A TERMÉK ÖSSZETÉTELE ÉS A FORMULÁCIÓ TÍPUSA

            2.1.   A termék minőségi és mennyiségi összetétele

                        Triviális név

                        IUPAC-név

                        Funkció

                        CAS-szám

                        EK-szám

                        Tartalom (%)

                        1R-transz-fenotrin

                        3-phenoxybenzyl (1R,3R)-2,2-dimethyl- 3-(2-methylprop-1- enyl)cyclopropanecarboxylate

                        Hatóanyag

                        26046-85-5

                        247-431-2

                        2,0

                  2.2.   Az előállítás típusa

            AE – Aeroszol
            3.   FIGYELMEZTETŐ ÉS ÓVINTÉZKEDÉSEKRE VONATKOZÓ MONDATOK

                        Figyelmeztető mondatok

                        Az edényben túlnyomás uralkodik: hő hatására megrepedhet
                        Nagyon mérgező a vízi élővilágra,
                        hosszan tartó károsodást okoz.

                        Óvintézkedésre vonatkozó mondatok

                        Hőtől, forró felületektől, szikrától, nyílt lángtól és más gyújtóforrástól távol tartandó. Tilos a dohányzás.
                        Ne lyukassza ki vagy égesse el, még használat után sem.
                        Kerülni kell az anyagnak a környezetbe való kijutását.
                        A kiömlött anyagot össze kell gyűjteni.
                        Napfénytől védendő.Nem érheti 50 °C/122 °F hőmérsékletet meghaladó hő.
                        A edény elhelyezése hulladékként: veszélyes vagy speciális hulladékok gyűjtőhelyén..

                  4.   ENGEDÉLYEZETT FELHASZNÁLÁS(OK)

            4.1.   A felhasználás leírása

               1 táblázat. # 1 – légi járművek rovarmentesítésére használata

                        Terméktípus

                        18. terméktípus – Rovarölő és atkaölő szerek, valamint más ízeltlábúak elleni védekezésre használt szerek (Kártevő elleni védekezésre használt szerek)

                        Az engedélyezett felhasználás pontos leírása, amennyiben indokolt

                        Légi járművek kezelésére, az utastérben felszállás előtt (az ajtók zárását követően) vagy repülés közben, a csomagtérben pedig repülés előtt alkalmazva.
                        Megfelelő bejegyzést kell feltüntetni a „repülőgép általános nyilatkozatában” (Aircraft General Declaration), amely tartalmazza a rovarmentesítési eljárás részleteit, valamint a felhasznált aeroszolpalackok sorozatszámát. Az üres aeroszolpalackokat ellenőrzés céljából félre kell tenni a repülőtér egészségügyi hatósága számára.

                        Célorganizmus(ok) (beleértve a fejlődési szakaszt is)

                        Tudományos név: Culicidae:
                        Közhasználatú név: Csípőszúnyogok (Aedes fajok)
                        Fejlődési szakasz: ivarérett egyedek (imágók)
                        Tudományos név: Culicidae:
                        Közhasználatú név: Csípőszúnyogok (Anopheles fajok)
                        Fejlődési szakasz: ivarérett egyedek (imágók)
                        Tudományos név: Culicidae:
                        Közhasználatú név: Csípőszúnyogok (Culex fajok)
                        Fejlődési szakasz: ivarérett egyedek (imágók)

                        Felhasználási terület

                        Beltéri
                        Alkalmazás pilótafülkében és kabinban a repülőgép rovarmentesítése céljából.

                        Az alkalmazás módja(i)

                        Módszer: Aeroszol porlasztás
                        Részletes leírás:
                        Egyszer vagy többször használatos aeroszolként alkalmazandó.

                        Alkalmazási arány(ok) és gyakoriság

                        Alkalmazási arány: Ajánlott alkalmazási mennyiség: 35 g/100 m3 (azaz 0,7 g hatóanyag/100 m3).
                        Hígítás (%): Felhasználásra kész termék.
                        A kezelések száma és időzítése:
                        A kezelést minden olyan repülőúton meg kell ismételni, amelynél rovarmentesítés szükséges.
                        Repülőutanként csak egyszer szabad alkalmazni.
                        40 g (34 ml) - Egy palackkal 114 m3 légtér kezelhető hatékonyan;
                        60 g (52 ml) - Egy palackkal 171 m3 légtér kezelhető hatékonyan;
                        100 g (86 ml) - Egy palackkal 285 m3 légtér kezelhető hatékonyan.

                        Felhasználói kör

                        Foglalkozásszerű felhasználó

                        Csomagolási méretek és csomagolóanyagok

                        40 g (34 ml), 60 g (52 ml), 100 g (86 ml) alumínium palackban, 18 bar nyomású, nyomtatott felirattal ellátott alumíniumpalack (ALU) -
                        Többszínnyomású
                        - 24 db/kartondoboz.
                        A fehér kupakkal ellátott palackok egyszer használatosak, a kék kupakkal ellátott palackok többször működtethetők.

                  4.1.1.   Felhasználásra vonatkozó specifikus előírások

            -
            4.1.2.   Felhasználásra vonatkozó specifikus kockázatcsökkentő intézkedések

            -
            4.1.3.   A felhasználás során valószínűsíthető közvetlen vagy közvetett hatások részletei, az elsősegély-nyújtási előírások és a környezet védelmét célzó óvintézkedések

            -
            4.1.4.   A felhasználástól függően a termék és csomagolása biztonságos ártalmatlanítására vonatkozó előírások

            -
            4.1.5.   A felhasználástól függően a termék tárolási feltételei és eltarthatósági ideje szokásos tárolási feltételek mellett

            -
            5.   ÁLTALÁNOS HASZNÁLATI UTASÍTÁS (1)

            5.1.   Használati utasítások

            A különböző légi járművek kezeléséhez szükséges palackok számát illetően tájékozódjon a fedélzeti kézikönyvből.
            A termék alkalmazása előtt az utasok figyelmét fel kell hívni a rovarmentesítési eljárásra. Meg kell kérni az utasokat, hogy az eljárás végrehajtása közben csukják be a szemüket, és takarják el az arcukat.
            Egyszer használatos aeroszol (fehér kupakkal):
            A kezelés végrehajtásakor, nyomja a szórófej gombját ütközésig. A palackból ezután az aeroszol folyamatosan, egyenletesen szabadul fel, amíg a palack ki nem ürül.
            Többször használatos aeroszol (kék kupakkal):
            A kezelés végrehajtásakor, tartsa a palackot a kívánt irányba, nyomja be a szórófej gombját és tartsa nyomva a kívánt mennyiség kijuttatásáig.
            Az aktiválást követően a palackot az alsó részénél fogva tartsa el kartávolságra és vállmagasságban irányítsa a permetet, körülbelül 45°-os szögben felfelé.A permetet irányítsa enyhén maga mögé és közben sétáljon végig az utastéren úgy, hogy a kellő mennyiségű aeroszolt egyenletesen oszlassa el.
            Az irtószer két módon használható fel, de repülőutanként csak egyszer használható!

               „Blocks away” típusú rovarmentesítés

            Ezt az eljárást felszállás előtt kell elvégezni, miután az utasok már a fedélzeten vannak, és az ajtókat bezárták.
            A pilótafülkét még a legénység beszállása előtt be kell permetezni.
            A rovarmentesítés hatékonysága érdekében a repülőgép légkondicionáló rendszerét a kezelés idejére ki kell kapcsolni. Kezelni kell a rovarok összes lehetséges rejtekhelyét, ideértve a mosdót, a konyhákat, tárolókat és szekrényeket (kivéve, ha ezeket a helyeket a pilótafülkével együtt már a beszállás előtt kezelték.)

               „Top of descent” típusú rovarmentesítés

            A pilótafülkét még a legénység beszállása előtt be kell permetezni.
            A permetezést repülés közben a „süllyedés kezdeti pontján” (top of descent) kell végrehajtani, amikor a repülőgép megkezdi a leszállást a fogadó repülőtérre. A levegő újrakeringtetését a kezelés közben normál áramlásra kell beállítani. Kezelni kell a rovarok összes lehetséges rejtekhelyét, ideértve a mosdót, a konyhákat tárolókat és szekrényeket.
            A termék hatása a szellőztetés után megszűnik, hatástartóssággal nem rendelkezik.
            5.2.   Kockázatcsökkentő intézkedések

                        Akadályozza meg, hogy illetéktelen személyek használják a terméket.

                        A terméket repülésenként csak egyszer szabad alkalmazni.

                        Ha naponta több alkalmazás szükséges, akkor minden egyes alkalmazást a repülőszemélyzet másik tagjának kell végeznie.

                        1R-transz-fenotrint (piretroid) tartalmaz, emiatt veszélyes lehet a macskákra. Ha a repülőgépen macska tartózkodik, a terméket körültekintően kell használni. A macskákat a kezelés során távol kell tartani.

                        Ne permetezze közvetlenül a bőrre vagy a szembe.

                        Ne hagyja, hogy a termék élelmiszerekre, evőeszközökre és élelmiszerekkel érintkező felületekre kerüljön.
                        Étkezés előtt és használatot követően mossa meg a kezét és a terméknek kitett egyéb bőrfelületeket.
                        A kezelt légi jármű tisztítása kizárólag olyan, erre a célra szolgáló termékekkel végezhető, amelyek nem teszik szükségessé a folyékony hulladék csatornába vagy helyi szennyvízkezelő üzembe ürítését.
                        A tisztítóeszközöket (kefék, rongyok stb.) használat után szilárd hulladékként kell ártalmatlanítani, és nem öblíthetők el ismételt felhasználás céljából.

                  5.3.   Várható közvetlen vagy közvetett hatások részletes leírása, az elsősegélynyújtási előírások és a környezetvédelmi óvintézkedések

            A piretroidok paresztéziát (a bőr irritáció nélküli égését vagy bizsergését) okozhatnak. Ha a termék használata után a tünetek tartósan fennállnak, orvoshoz kell fordulni.

               Elsősegélynyújtás:

               Belélegzés esetén: A tünetek jelentkezése esetén orvoshoz toxikológai központhoz kell fordulni.

               Szájba kerülés esetén gondosan öblítse ki a száját vízzel. Öntudatlan személynek soha semmit ne adjon szájon át.Tilos hánytatni. A tünetek jelentkezése esetén orvoshoz toxikológai központhoz kell fordulni.

               Szembe kerülés esetén: óvatosan öblítse ki a nyitott szemet. Adott esetben távolítsa el a kontaktlencsét, amennyiben az könnyen megoldható. Folytassa az öblítést néhány percen keresztül a szem öblítésére szolgáló folyadékkal vagy vízzel. A tünetek jelentkezése esetén orvoshoz toxikológai központhoz kell fordulni.

               Bőrrel való érintkezés esetén: mossa le a bőrt vízzel, majd vízzel és szappannal. A szennyezett ruhát azonnal le kell venni. A tünetek jelentkezése esetén orvoshoz toxikológai központhoz kell fordulni.

               Tünetek jelentkezése esetén hívja a TOXIKOLÓGIAI KÖZPONTOT (Egészségügyi Toxikológiai Tájékoztató Szolgálat (ETTSZ) + 36 80 201 199), vagy forduljon orvoshoz.

               A környezet védelmét célzó óvintézkedések baleset bekövetkezése esetén:

            Határolja el és ártalmatlanítás céljából gyűjtse hordóba a kiszivárgott vagy kiömlött anyagot nem éghető, nedvszívó anyaggal (például homok, föld, vermikulit, vagy diatomaföld).
            Akadályozza meg, hogy az anyag a vizekbe vagy a csatornarendszerbe kerüljön.
            Ne irányítson vízpermetet a szivárgás vagy a kiömlés helyére.
            A kiszivárgott vagy kiömlött termék maradványait hagyja elpárologni.
            5.4.   A termék és csomagolása biztonságos ártalmatlanítására vonatkozó előírások

            A feleslegessé vált vagy lejárt szavatosságú irtószert eredeti csomagolásában tárolja az ártalmatlanításig. Ha a termék maradékának vagy a szennyezett eszközöknek az ártalmatlanítása Magyarországon történik, akkor a 225/2015. (VIII.7.) Korm. rendelet előírásait kell alkalmazni.
            Legyen körültekintő! A hulladékkezelést az emberi egészség veszélyeztetése és a környezet károsítása nélkül kell végezni, különösen ügyelve, hogy ne jelentsen kockázatot a vízre, a levegőre, a talajra, valamint a növény- és állatvilágra. Akadályozza meg, hogy az anyag maradéka vagy a szennyezett eszközök a vizekbe vagy a csatornarendszerbe kerüljenek.
            A felhasznált, üres aeroszolpalackokat ellenőrzés céljából félre kell tenni a légikikötő egészségügyi hatósága számára.
            5.5.   A termék tárolási feltételei és eltarthatósági ideje szokásos tárolási feltételek mellett

            Eredeti csomagolásban, hűvös (40 °C-nál alacsonyabb hőmérsékletű), száraz, jól szellőző helyen tárolandó. Fagytól védendő.
            Még üres állapotban is közvetlen napfénytől védve tárolandó.
            Lejárati idő: 2 év
            6.   EGYÉB INFORMÁCIÓK

            -

               (1)  Az e szakasz szerinti használati utasítás, kockázatenyhítési intézkedések és egyéb használati utasítások érvényesek bármely engedélyezett felhasználás vonatkozásában.


title: A Bizottság (EU) 2021/369 végrehajtási rendelete (2021. március 1.) a központi nyilvántartások összekapcsolására szolgáló, az (EU) 2015/849 európai parlamenti és tanácsi irányelvben említett rendszerhez szükséges műszaki előírások és eljárások megállapításáról (EGT-vonatkozású szöveg)

text:
                  2021.3.2.

                  HU

                  Az Európai Unió Hivatalos Lapja

                  L 71/11

         A BIZOTTSÁG (EU) 2021/369 VÉGREHAJTÁSI RENDELETE
         (2021. március 1.)
         a központi nyilvántartások összekapcsolására szolgáló, az (EU) 2015/849 európai parlamenti és tanácsi irányelvben említett rendszerhez szükséges műszaki előírások és eljárások megállapításáról
         (EGT-vonatkozású szöveg)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a pénzügyi rendszerek pénzmosás vagy terrorizmusfinanszírozás céljára való felhasználásának megelőzéséről, a 648/2012/EU európai parlamenti és tanácsi rendelet módosításáról, valamint a 2005/60/EK európai parlamenti és tanácsi irányelv és a 2006/70/EK bizottsági irányelv hatályon kívül helyezéséről szóló, 2015. május 20-i (EU) 2015/849 európai parlamenti és tanácsi irányelvre (1) és különösen annak 31a. cikkére,
         mivel:

                     (1)

                     A tagállamoknak az (EU) 2017/1132 európai parlamenti és tanácsi irányelv (2) 22. cikkének (1) bekezdésével létrehozott európai központi platformon keresztül kell összekapcsolniuk a tényleges tulajdonosokra vonatkozó nemzeti központi nyilvántartásaikat, és az összekapcsolást a Bizottság által az említett irányelv 24. cikkével összhangban elfogadott végrehajtási jogi aktusokban megállapított műszaki leírásokkal és eljárásokkal összhangban kell megvalósítani. Mindazonáltal az (EU) 2017/1132 irányelv alapján összekapcsolt nyilvántartások és az (EU) 2015/849 irányelv alapján létrehozott, a tényleges tulajdonlásra vonatkozó központi nyilvántartások célja, hatálya és tartalma közötti különbségek további műszaki leírások, intézkedések és egyéb követelmények meghatározását és elfogadását teszik szükségessé, amelyek biztosítják a rendszer megvalósításának egységes feltételeit.

                     (2)

                     Az e rendeletben előírt intézkedések összhangban vannak a pénzmosás és a terrorizmus finanszírozása megelőzésével foglalkozó bizottság véleményével,

               ELFOGADTA EZT A RENDELETET:

            1. cikk
            Az (EU) 2015/849/EK irányelv 30. és 31. cikkében említett, a nyilvántartások összekapcsolására szolgáló rendszerre vonatkozó műszaki leírásokat és eljárásokat a melléklet határozza meg.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 1-jén.

                  a Bizottság részéről

                  az elnök

               Ursula VON DER LEYEN

            (1)  HL L 141., 2015.6.5., 73. o.

            (2)  Az Európai Parlament és a Tanács (EU) 2017/1132 irányelve (2017. június 14.) a társasági jog egyes vonatkozásairól (HL L 169., 2017.6.30., 46. o.).

            MELLÉKLET
            Az 1. cikk szerinti műszaki leírások és eljárások megállapítása
            1.   Tárgy

            A tényleges tulajdonosi nyilvántartásokat összekapcsoló rendszert (BORIS) decentralizált rendszerként kell létrehozni, amely az európai központi platformon (1) keresztül összekapcsolja a központi tényleges tulajdonosi nyilvántartásokat és az európai igazságügyi portált (2). A BORIS központi keresőszolgáltatásként szolgál, amely az (EU) 2015/849 irányelv (3) rendelkezéseivel összhangban hozzáférhetővé teszi a tényleges tulajdonlásra vonatkozó valamennyi információt.
            2.   Fogalommeghatározások

                        a)

                        „nyilvántartás”: a tényleges tulajdonlásra vonatkozó információknak az (EU) 2015/849 irányelv 30. és 31. cikkében említett nemzeti központi nyilvántartásai;

                        b)

                        „kiemelt felhasználó”: a BORIS rendszernek az (EU) 2015/849 irányelv 30. cikke (5) bekezdésének a) és b) pontjában, valamint 31. cikke (4) bekezdésének a) és b) pontjában említett felhasználói;

                        c)

                        „kötelező minimuminformáció”: azonos típusú és szerkezetű adatokból álló, a tagállami nyilvántartások mindegyikében szereplő közös adatkészlet;

                        d)

                        „kiegészítő információ”: a „kötelező minimuminformációkon” felül az a közösen előre meghatározott adatkészlet, amelynek a BORIS-on keresztül történő részleges vagy teljes megosztásáról a tagállamok dönthetnek;

                        e)

                        „nemzeti nyilvántartási szám”: a nemzeti jog alapján a tényleges tulajdonosi nyilvántartásban szereplő társasághoz vagy más jogi entitáshoz, illetve bizalmi vagyonkezelési konstrukcióhoz vagy hasonló, társulás jellegű megállapodáshoz rendelt egyéni azonosító szám.

                  3.   A nemzeti nyilvántartási szám és az európai egyedi azonosító, valamint a cégjegyzékszám közötti kapcsolat

                        3.1.

                        A tényleges tulajdonosi nyilvántartás megosztja az európai központi platformmal a nemzeti nyilvántartási számot, társaságok esetében pedig az üzleti nyilvántartások összekapcsolására szolgáló rendszerben (BRIS) hozzájuk rendelt európai egyedi azonosítót (EUID) (4), valamint a cégjegyzékszámot, amennyiben az eltér a nemzeti nyilvántartási számtól. A cégjegyzékszám segítségével kell hozzárendelni EUID-t azon társaságokhoz, amelyek a BRIS-ben nem rendelkeznek EUID-vel. Más jogi entitások, bizalmi vagyonkezelési konstrukciók vagy hasonló, társulás jellegű megállapodások esetében az EUID-t a nemzeti nyilvántartási szám alapján kell kiosztani.

                        3.2.

                        A BORIS felhasználói számára lehetővé kell tenni, hogy a nemzeti nyilvántartási szám és – amennyiben a cégjegyzékszám eltér a nemzeti nyilvántartási számtól – a cégjegyzékszám alapján keressenek rá társaságokra, más jogi entitásokra, bizalmi vagyonkezelési konstrukciókra vagy hasonló, társulás jellegű megállapodásokra.

                        3.3.

                        A tagállamok dönthetnek úgy, hogy a bizalmi vagyonkezelési konstrukcióknak vagy hasonló, társulás jellegű jogi megállapodásoknak nem adnak nemzeti nyilvántartási számot. A tényleges tulajdonosi nyilvántartás szerinti tagállam joga szerint létrehozott bizalmi vagyonkezelési konstrukciók vagy hasonló, társulás jellegű jogi megállapodások tekintetében ez az eltérés csak a BORIS működésének megkezdésétől számított ötéves időszakra alkalmazandó.

                  4.   Az adatközlés módja

            A BORIS rendszer a nyilvántartások összekapcsolása céljából szolgáltatásalapú elektronikus adatközlési módszereket, például webszolgáltatásokat alkalmaz.
            A portál és a platform illetve a nyilvántartás és a platform közötti kommunikáció közvetlen, zárt kommunikáció.
            5.   Kommunikációs protokollok

            A portál, a platform és a nyilvántartások közötti kommunikáció céljából biztonságos internet protokollokat (pl. https) kell használni.
            Az adatok és metaadatok továbbítása szabványos kommunikációs protokollok, például egyszerű objektumelérési protokol (Single Object Access Protocol, SOAP) használatával történik.
            6.   Biztonsági előírások

            A BORIS-on keresztül történő információáramlás és -megosztás tekintetében az információtechnológiai biztonsági minimumkövetelmények betartását biztosító műszaki intézkedések az alábbiakat foglalják magukban:

                        a)

                        az információ bizalmas jellegét biztosító intézkedések, többek között biztonságos csatornák (pl. https) használata;

                        b)

                        az adatcsere során az adatok integritását biztosító intézkedések;

                        c)

                        a BORIS-on belül annak biztosítására szolgáló intézkedések, hogy a küldő eredete és az információ beérkezése ne lehessen letagadható;

                        d)

                        olyan intézkedések, amelyek biztosítják, hogy az információbiztonsági események az információtechnológiai biztonsági követelményekre vonatkozó nemzetközi ajánlásokkal összhangban kerüljenek rögzítésre;

                        e)

                        bármely kiemelt felhasználó hitelesítését és engedélyezését, valamint a BORIS-on belül a portállal, platformmal vagy a nyilvántartásokkal összekapcsolt rendszerek azonosságának vizsgálatát lehetővé tévő intézkedések;

                        f)

                        Szükség esetén az automatizált kereséssel és a nyilvántartások másolásával szembeni védelmet szolgáló intézkedések, például az egyes nyilvántartások által visszaküldött eredmények maximális számra korlátozása és a CAPTCHA (5) funkció használata.

                  7.   A BORIS rendszerben megosztandó adatok

                        7.1.

                        A nemzeti nyilvántartásokban szereplő, gazdasági társaságokra vagy egyéb jogi entitásokra, bizalmi vagyonkezelési konstrukciókra vagy hasonló, társulás jellegű jogi megállapodásokra vonatkozó információk a továbbiakban: BO-rekordok. A „BO-rekord” tartalmazza az érintett szervezet vagy megállapodás profiljára, az adott szervezet vagy megállapodás tényleges tulajdonosának vagy tulajdonosainak személyére, valamint az említett tulajdonosok által birtokolt tényleges tulajdonosi érdekeltségre vonatkozó adatokat.

                        7.2.

                        Társaság vagy más jogi entitás, valamint bizalmi vagyonkezelési konstrukció vagy hasonló, társulás jellegű megállapodás esetében a profilra vonatkozó adatoknak tartalmazniuk kell a névre, a jogi formára, valamint a bejegyzési címre és adott esetben a nemzeti nyilvántartási számra vonatkozó információkat.

                        7.3.

                        Minden tagállamnak lehetősége van arra, hogy a kötelező minimuminformációkat további információkkal egészítse ki. A tényleges tulajdonosra és az általa birtokolt tényleges tulajdonosi érdekeltségre vonatkozó kötelező minimuminformáció az (EU) 2015/849 irányelv 30. cikke (5) bekezdésének második albekezdésében és 31. cikke (4) bekezdésének második albekezdésében meghatározott adatokból áll. A tényleges tulajdonos személyazonossága tekintetében a kiegészítő információknak a 30. cikk (5) bekezdésének utolsó mondatában és a 31. cikk (4) bekezdésének harmadik albekezdésében meghatározottak szerint tartalmazniuk kell legalább a születési időt vagy az elérhetőségeket. A BO-rekordból származó adatot a létrehozott interfészvezérlési leírás alapján kell modellezni.

                        7.4.

                        Az információcsere kiterjed a rendszerüzenetekre, így a visszaigazolással, a naplózással és a jelentéstétellel kapcsolatos üzenetekre is.

                  8.   A szabványos üzenetformátum szerkezete

            A nyilvántartások, a platform és a portál közötti információcserét szabványos adatstrukturálási módszerek, illetve szabványos üzenetformátum, például XML-formátum (6) alkalmazásával kell végezni.
            9.   A platformon továbbítandó adatok

                        9.1.

                        Az interoperabilitási követelményekkel összhangban az egyes nyilvántartásoknak szolgáltatásaikat egységesen, azonos interfész alkalmazásával kell nyújtaniuk annak érdekében, hogy a hívóalkalmazásnak – például a platformnak – egységes típusú, közös adatelem-halmazt tartalmazó interfésszel kelljen együttműködnie. A tagállamok megfeleltetési táblázatok vagy hasonló műszaki megoldás alkalmazásával összehangolják belső adatstruktúrájukat annak érdekében, hogy megfeleljenek a Bizottság által meghatározandó interfészvezérlési előírások követelményeinek.

                        9.2.

                        A platformon rendeltetésének betöltése érdekében a következő adatokat kell közölni:

                                    a)

                                    a platformmal összekapcsolt rendszerek azonosítását lehetővé tévő adatok. Ilyen adat lehet URL vagy bármely más olyan szám vagy kód, amely egyedileg azonosítja a BORIS-hoz tartozó rendszereket;

                                    b)

                                    minden más olyan működési adat, amely szükséges a platform számára a keresőszolgáltatás megfelelő és hatékony működtetéséhez, valamint a nyilvántartások és a platform közötti interoperabilitás biztosításához. Ezen adatok körébe kódlisták, referenciaadatok, glosszáriumok, e metaadatok kapcsolódó fordításai tartozhatnak, valamint naplózási és jelentéstételi adatok.

                        9.3.

                        A platform által kezelt adatokat és metaadatokat az 5. szakaszban meghatározott biztonsági előírásoknak megfelelően kell kezelni és tárolni.

                  10.   A rendszer üzemeltetésének módszere és a platform által nyújtott informatikai szolgáltatások

                        10.1.

                        Az információmegosztás és információcsere tekintetében a rendszer üzemeltetése az alábbi technikai módszeren alapul:

                        10.2.

                        A megfelelő nyelvi változatban történő üzenettovábbítás céljából az európai igazságügyi portál referenciaadat-eszközöket bocsát rendelkezésre, például kódlistákat, ellenőrzött szótárakat és glosszáriumokat. Ezeket adott esetben le kell fordítani az Unió hivatalos nyelveire. Lehetőség szerint elismert szabványokat és szabványosított üzenetformátumokat kell alkalmazni.

                        10.3.

                        A Bizottság tájékoztatja a tagállamokat az üzemeltetés és a platform által nyújtott informatikai szolgáltatások megvalósításának további technikai részleteiről.

                  11.   Keresési szempontok

                        11.1.

                        A keresés futtatásakor ki kell jelölni legalább egy országot.

                        11.2.

                        A portál az alábbi harmonizált szempontokat kínálja fel:

                                    a)

                                    társaságok vagy más jogi entitások, bizalmi vagyonkezelési konstrukciók vagy hasonló, társulás jellegű megállapodások tekintetében:

                                                i.

                                                a jogi entitás vagy társulás jellegű megállapodás neve;

                                                ii.

                                                nemzeti nyilvántartási szám
                                                Az i. és ii. pontban szereplő keresési szempontok külön-külön is alkalmazhatók.

                                    b)

                                    a tényleges tulajdonosként szereplő személyek tekintetében::

                                                i.

                                                A tényleges tulajdonos vezeték- és utóneve;

                                                ii.

                                                A tényleges tulajdonos születési ideje.
                                                Az i. és ii. pontban szereplő keresési szempontok együttesen alkalmazhatók.

                        11.3.

                        A portál egyéb keresési szempontokat is felkínálhat.

                  12.   Fizetési módok és online regisztráció

                        12.1.

                        Azon adatok esetében, amelyekért a tagállamok díjat számolnak fel és amelyek a BORIS-on keresztül a portálon hozzáférhetők, a rendszer a felhasználók számára lehetővé teszi a széleskörűen elterjedt fizetési módszerekkel, például hitel- és betéti kártyával történő online fizetést.

                        12.2.

                        A BORIS rendszer az (EU) 2015/849 irányelv 30. cikkének (5a) bekezdésével és 31. cikkének (4a) bekezdésével összhangban biztosítja az online regisztráció lehetőségének feltételeit.

                  13.   A szolgáltatások rendelkezésre állása

                        13.1.

                        A szolgáltatás megszakítás nélkül rendelkezésre áll, és a BORIS rendszer rendelkezésreállási aránya legalább 98 %, ide nem értve a tervezett karbantartást.

                        13.2.

                        A tagállamok a karbantartási műveletekről az alábbiak szerint értesítik a Bizottságot:

                                    a)

                                    5 munkanappal korábban olyan karbantartási műveletek esetén, amelyek legfeljebb 4 órás leállást okozhatnak;

                                    b)

                                    10 munkanappal korábban olyan karbantartási műveletek esetén, amelyek legfeljebb 12 órás leállást okozhatnak;

                                    c)

                                    30 munkanappal korábban az adatközpont infrastruktúrájának olyan karbantartási munkálatai esetén, amelyek legfeljebb évente 6 napos leállást okozhatnak.
                                    Amennyiben lehetséges, a karbantartási műveleteket a hivatali órákon kívüli időpontban (közép-európai idő szerint 19:00 és 8:00 óra között) kell végezni.

                        13.3.

                        Ha a tagállamok heti rendszeres karbantartási időket határoztak meg, értesítik a Bizottságot arról, hogy ezeket a meghatározott időszakokat a hét mely napjára és milyen időpontra ütemezik. A második bekezdés a)–c) pontjában foglalt kötelezettségek sérelme nélkül, ha a tagállamok által működtetett rendszer ilyen előre meghatározott időszakon belül válik hozzáférhetetlenné, a tagállamok eltekinthetnek a Bizottság értesítésétől.

                        13.4.

                        Valamely tagállami rendszer több mint fél órás üzemképtelenségét okozó váratlan műszaki hiba esetén a tagállam munkaidőben (közép-európai idő szerint 9:00 és 16:00 óra között) haladéktalanul tájékoztatja a Bizottságot rendszere üzemképtelenségéről és, ha ismert, a szolgáltatás várható helyreállásának időpontjáról.

                        13.5.

                        A központi platform vagy a portál váratlan műszaki meghibásodása esetén a Bizottság munkaidőben (közép-európai idő szerint 9:00 és 16:00 óra között) haladéktalanul értesíti a tagállamokat a platform vagy a portál üzemképtelenségéről és, ha ismert, a szolgáltatás várható helyreállásának időpontjáról.

                  14.   A nyelvi átírás szabályai

            Minden tagállam a nemzeti nyelvi szabványainak megfelelően átírja a neki címzett keresési kérelmeket és a visszaküldött eredményeket.

               (1)  Az európai központi platformot (a továbbiakban: a platform) a társasági jog egyes vonatkozásairól szóló, 2017. június 14-i (EU) 2017/1132 európai parlamenti és tanácsi irányelv 22. cikkének (1) bekezdése hozta létre (HL L 169., 2017.6.30., 46. o.).

               (2)  A továbbiakban: a portál.

               (3)  Ez nem érinti a BORIS esetleges további, jövőbeli funkcióit.

               (4)  A társasági jog egyes vonatkozásairól szóló, 2017. június 14-i (EU) 2017/1132 európai parlamenti és tanácsi irányelv 16. cikkének (1) bekezdése, valamint a nyilvántartások összekapcsolására szolgáló 2009/101/EK európai parlamenti és tanácsi irányelvvel létrehozott rendszer céljából szükséges műszaki leírások és eljárások megállapításáról szóló, 2015. június 8-i (EU) 2015/884 bizottsági végrehajtási rendelet mellékletének 8. pontja.

               (5)  Teljesen automatizált nyilvános Turing-teszt a számítógép és az ember megkülönböztetésére (Completely Automated Public Turing test to tell Computers and Humans Apart)

               (6)  Extensible Markup Language (bővíthető jelölőnyelv)